b'\n_START_ARTICLE_\nGalijula\n_START_SECTION_\nPovijest istra\xc5\xbeivanja\n_START_PARAGRAPH_\nKao hrvatski najju\xc5\xbeniji i istureni otok, Galijula je predmet raznih stru\xc4\x8dnih istra\xc5\xbeivanja ve\xc4\x87 preko pola stolje\xc4\x87a. Zbog kamene goleti i te\xc5\xbee dostupnosti iskrcaja, najprije su po\xc4\x8dela istra\xc5\xbeivanja okolnog podmorja, pa 1950-ih Oceaografski institut Split prou\xc4\x8dava sme\xc4\x91e alge, a od 1970-ih Hidrografski institut Split uz otok istra\xc5\xbeuje hidrodinamiku, morske struje i veli\xc4\x8dinu valova. Prva istra\xc5\xbeivanja na samom kopnu Galijule po\xc4\x8dinju 1980-ih, kada Pedago\xc5\xa1ki fakultet Split u suradnji s vi\xc5\xa1kim ribarima na otoku i okolnim pli\xc4\x87inama popisuje doma\xc4\x87e \xc4\x8dakavske toponime, a od 1990-ih Institut Ru\xc4\x91era Bo\xc5\xa1kovi\xc4\x87a iz Zagreba istra\xc5\xbeuje kopnenu i obalnu floru i ptice.\n_START_SECTION_\nFlora i fauna\n_START_PARAGRAPH_\nOsim sitnih kukaca i pu\xc5\xbei\xc4\x87a, jedina ve\xc4\x87a fauna na Galijuli su ptice gnjezdarice. Na vi\xc5\xa1oj se sredini otoka gnijezde galebovi (Larus michahellis) i ni\xc5\xbee uz obalu morski vranac (Phalacrocorax aristotelis). U kopnenoj flori osim sitnih li\xc5\xa1ajeva, rastu tek 3 ve\xc4\x87e biljke tipa halofita na sredini otoka (Arhrocnemum glaucum, Elymus pycnanthus i Atriplex prostrata). Na obali Galijule i u okolnom podmorju raste par stotina raznih alga, od kojih su najve\xc4\x87e sme\xc4\x91e cistozire, a najra\xc5\xa1irenije ovapnjele alge tipa koraligena. Na okolnim pli\xc4\x87inama su najbogatija lovi\xc5\xa1ta velikih jastoga (Palinurus elephas), a od raznih riba su posebno zastupljene kirnje, salpe, itd.'